ขึงขัง
ไม่รู้ว่าท่าน ชัยสิทธิ์ ตราชูธรรม ประธานคณะกรรมการตรวจเงินแผ่นดิน (คตง.) ไปกินดีหมีหัวใจเสือมาจากไหน จึงมอบหมายให้สำนักงานการตรวจเงินแผ่นดิน (สตง.) ทำหนังสือถึงท่านผู้นำประเทศ พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) สมหมาย ภาษี รมว.คลัง และประสงค์ พูนธเนศ อธิบดีกรมสรรพากร ใช้อำนาจตามมาตรา 49 แห่งประมวลรัษฎากร เพื่อประเมินภาษีนักการเมืองและข้าราชการระดับสูงที่พบว่าร่ำรวยผิดปกติ นอกเหนือจากรายได้ที่แสดงเสียภาษี
8 ม.ค. 2558

ไม่รู้ว่าท่าน ชัยสิทธิ์ ตราชูธรรม ประธานคณะกรรมการตรวจเงินแผ่นดิน (คตง.) ไปกินดีหมีหัวใจเสือมาจากไหน จึงมอบหมายให้สำนักงานการตรวจเงินแผ่นดิน (สตง.) ทำหนังสือถึงท่านผู้นำประเทศ พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) สมหมาย ภาษี รมว.คลัง และประสงค์ พูนธเนศ อธิบดีกรมสรรพากร ใช้อำนาจตามมาตรา 49 แห่งประมวลรัษฎากร เพื่อประเมินภาษีนักการเมืองและข้าราชการระดับสูงที่พบว่าร่ำรวยผิดปกติ นอกเหนือจากรายได้ที่แสดงเสียภาษี
สตง.จะนำรายงานบัญชีทรัพย์สินต่อคณะกรรมการป้องกันและปราบปรามการทุจริตแห่งชาติ (ป.ป.ช.) มาตรวจสอบยันกับแบบแสดงรายการของผู้เสียภาษี ทั้งภาษีเงินได้บุคคลธรรมดา ภ.ง.ด.90-91 หากตรวจพบรายการใดยังไม่ได้เสียภาษี ก็ให้ใช้อำนาจตามมาตรา 49 ประเมินและจัดเก็บภาษีเข้าเป็นรายได้แผ่นดิน
โดยชี้ช่องว่ากรมสรรพากรสามารถใช้อำนาจตามมาตรา 49 แห่งประมวลรัษฎากร ในการเรียกเก็บจากทรัพย์สินที่เพิ่มขึ้นได้ ยกตัวอย่าง นักการเมืองมีรายได้เพิ่ม 100 ล้านบาท คิดเป็นเงินเดือน 2 ล้านบาท ส่วนที่เพิ่มอีก 98 ล้านบาท นักการเมืองจะไม่ยื่นแต่จะแปลงเงินเป็นทรัพย์สิน เช่น รถยนต์ ที่ดิน เงิน ทอง เพชร พลอย ซึ่งส่วนนี้กรมสรรพากรสามารถจัดเก็บเป็นรายได้ได้ ซึ่งจะช่วยเพิ่มรายได้เข้ารัฐ และยังเป็นการปราบปรามคอร์รัปชั่นอีกด้วย
พร้อมกันนี้ สตง.จะให้เวลากรมสรรพากร 1 ปี ดำเนินการจัดเก็บภาษีให้ถูกต้อง หาก รมว.คลัง และอธิบดีกรมสรรพากรไม่ปฏิบัติตามนโยบายของ คตง. ตามพระราชบัญญัติประกอบรัฐธรรมนูญว่าด้วยการตรวจเงินแผ่นดิน พ.ศ. 2542 ถือว่ามีความผิดทางวินัย ซึ่ง สตง.จะส่งเรื่องให้ ป.ป.ช.ดำเนินคดีอาญาตามมาตรา 157 ฐานปฏิบัติหรือละเว้นหน้าที่โดยมิชอบด้วย
ฟังแล้วก็เข้าใจว่าท่านชัยสิทธิ์หวังดีอยากให้เก็บภาษีได้ตามเกินเป้า แต่ก็แอบเห็นใจข้าราชการกรมสรรพากรที่จะต้องออกไปสู้รบกับนักการเมือง แถมยังถูก คตง.ขู่จะฟ้อง ป.ป.ช.อีก และหลายเรื่องเห็นแล้วต้องชั่งใจ เพราะดูๆ ไปผลงานของ สตง.ที่ผ่านมาก็ยังไม่เคยเห็นเป็นที่ประจักษ์